کرونا وائرس ءِ سرا منی نبشته کتگیں آزمانک
آزمانک: ھوپ
آزمانکار : اسلم قادر
مهلوک سک پریشان ءُتکانسرات که یک انجیں هوپے کپتگ که سرجمیں دنبا ءَ وتی امبازاں زوران انت . پریشانی ءٍ مستریں گپ همیش ات که اشی ءٍ هچ الاج نیست ات . میڈیکل سائنس تنیگه اشی ءٍ دوا ءٍ جوڑ کنگ ءُ بے سوب بوتگ ات انت . بس لهتیں دوا دراتکگ ات که آ نادراه ءْ په کمے ساهت ءُآرام دات کت کنگا ات انت بلے چشیں دوا نیست ات که آ نادراهی ءْ چه بٌن ءُولگوج کت به کنت . دراهیں دنیا ءّ مزن ءٌ کسانیں مارکیٹ ،بالی پٹ ، ٹرانسپورٹ وانگجاه ءٌ دپتر بند کنگ بوتگ ات انت ، مزن مزنیں مُچّیانی سرا مکن کنگ بوتگ ات ، بازیں ابادت جاهانی تها هم مردم گندگ ءَ نیاهگ ءَ ات ..گیشتر مهلوک وتی لوگاں چه همے نادراهی ءِ ترس ءُڈنّ ءُدرنیاهگ ءْ ات انت . ملکی ءٌ میاں استمانی بیوپارجاه نز اتکگ ات انت ءٌ بیوپار جهل آهان ات . کارجاه هم بند بوان ات انت ءٌ ملکانی مهاشی استی کم تران ات انت. دنیا ءٍ نامی ایں ڈاکٹر پروپیسر نواز حیران ات که یک کسانکیں وائرسے که اے نادراهی ءٍ سوب انت اے وائرس ءٍ هچ ویکسین پرچه دراتک کت نه کنت ءٌ دراهیں دنیا ءٍ میڈیکل سائنس اینچک وهد گوستگ پرچه چش بے سوب انت ، هزاراں مرتگ انت ، لکّاں نادراه انت . پروفیسر نواز ءٍ لوگ بانٌک هدیجه سکیں دیندارے ات ، پنچ وهد ءٍ نمازی یے ات .آئی ءَ وهدے وتی لوگ واجه پروپیسر نواز دیست که چش پریشان ءٌ تکانسر انت گڈا آئی ءَ تسله دات ءٌ گشتے ” نواز پریشانی ءْ چه هچ نه بیت ، الله مالکے ، بلے نواز اے هوپ انچش نیاتکگ اے ما وت آؤرتگ مئے اهمالاں آؤرتگ، ما اگاں وتی اهمالاں شر بکنیں ، نماز بوانیں ، دروگ مه بندیں ، مناپکی مکنیں ، دگر ءِ مال ءْ مه وریں . زنا مکنیں ، کشت ءٌ هون مکنیں ءٌ وتارا چه هرچ وڑیں هرابی ءَ به رکیں گڈا اے هوپ ، اے نادراهی مارا هچ کت نه کن انت .اے نادراهی ءٍ الاج همیش انت ، کئے گشیت که اے نادراهی ءَالاج نیست ” پروپیسر نواز ءَ وتی لوگ بانک ءِ گپاں پد زهر گیپت ءٌ گشت ” یکے تئی همے وازاں مردم پریشان کتگ تو وتی دینداری ءٌ وازاں وتی کرّا بدار منا اشانی زرورت نه انت . تو جاهلے ءٍ اے هوپ ءٍ الاج ءَ اگاں کسے درگیتک کنت گڈا آ ایوک ءْ میڈیکل سائنس انت تو اے وهیّاتیں گپاں منی گورا مجن ءٌ دگرئے کرا هم مجنے که ترا ءٌ منا اوں کلاگ گرانت که اشی ءَ چونیں جنینے است که هر وهد ءَ جاهلی گپ جنت مٌپت ءَ مارا سٌبْک چیا کنئے ” . پروپیسر نواز ءٍ لوگ بانٌک هدیجه ءَ اٌپارگے جت ءٌ گشت ” من گشاں که ناسرپدی ءٍ گپاں تو جنّگائے من ناں ” .
پروفیسرنواز ءَ وتی زند ءِ یک مزنیں بهرے ما یورپ ءَ گوزینتگ ات ، پمیشاں اودءِ چاگرد ءَ آئی ءِ سرا سک اسر کتگ ات ، آ یک کمیونسٹے جوڑ بوتگ ات ءُ مذهبی گپ ءُ هبر آئی ءَ وش نه بوت. دنیا ءِ مانشانتگیں هوپ ءَ آ سک پریشان کتگ ات . آئی ءَ شهر ءِ مزن نامیں پروپیسر ، ڈاکٹر ءُ کیمسٹانی مزن مزنیں کانپرنس لوٹائینت ، درساں اے نادراهی ءِ سرا جیڑه ات بلے هچ په هچ ، اے نادراهی ءِ هچ الاج درنیاهگا ات . بس همے یکیں گپ ءَ که پهریز بکن ات ، دستاں ساهت په ساهت بشودات ، دیم ءَ کار مدارات ، یکے دومی ءَ جوڑی کن ات گڈا دست ءَ مدی ات . کولگ گیپت یا چیشگ گیپت گڈا باسک ءِ گوم ءَ پونز ءُ دپ ءَ به ڈبّ ات ، یکے دومی ءَ چه گزے دور به نندات ، ماسک دیم ءَ بکن ات . سرجمیں دنیا یک بلائیں ترسے ءَ مانپتاتگ ات.
پروپیسر نواز ءِ لوگ بانک ءَ مدام م‍ُسٌلّا چیرگیتکگ ات په کُلاں دوا لوٹگا ات . آئی ءَ وتی لوگ واجه هم نسیهت کت ءُ گشت که تو هم نوں اے بے دینی ءَ یله دئے ءُ هدا ءَ یات بکن ، اللّه ءَ هذاب همیش انت که اتکگ انت ، دنیا ءِ اے جنگ ءُ جدل ءُ نوں اے هوپ درس اللّه ءِ هذاب انت که مئے سرا اتکگ انت ” . پروپیسر نواز ءَ پدا زهر گیپت ءُ گشت ” تو وتی پنت ُءُ سوجاں وتی کرا بدار برو ادا چه ” .
نادراهی تالان بوان ات پروپیسر نواز ءَ هم ترسے چیر کپتگ ات . چُش مه بیت که اے نادراهی منا به گیپت ، بلے پدا آئی ءَ وت ءَ تسّلا دات ءُ گشت ” منا چوں گیپت ؟ من وا هرچ وڑیں پهریز کنگا اوں منا نه گیپت ” .
ایندگه روچ ءَ پروپیسر نواز ءَ همے مارات که آئی ءَ کمے تپ ءَ گپتگ ، پونزے هم چش پشانک ءِ وڑا سُچگا ات ، گٹ هم کچگ دئگا ات ءُ کولگ پیداک ات ، سر ءُ پاد هم درد ءَ ات انت. پروپیسر نواز ءِ جان ءَ لرزگے چیر کپت ءُ سک وهمے بوت که چش مه بیت که منا همے شومیں نوکیں نادراهی ءَ گپتگ . آئی ءِ لوگ بانک هدیجه هم سک پریشان بوت وتی لوگ واجه ءِ اے هالتے دیست . بلئے آئی ءَ وتی همت دور نه دات ءُ وتی لوگ واجهے تسله دات ءُ گشت که ” تو پریشان مبو اللّه هیر کنت، نادراهی ءِ آروک هما انت بارتے هم هما” . پروپیسر نواز ءَ آ مکن کت ءٌ گشت ” تو منی نزیک ءّ میا گڈا ترا هم اے نادراهی گیپت ” ، آئی ءِ لوگ بانک ءَ گیمرتگیں برچکندگے جت ءُ گشت ” چش چون بوت کنت . تو نادرائے من تئی نزیک ءَ میا ایں ، هرچیز اللّه انت، بروایں هسپتال ءَ تئی ٹیسٹ ءَ کنائینیں ” . پروپیسر نواز ءَ وتی لوگ بانک ءِ گپ زرت ءُ ٹیسٹ کنائینگ ءِ هاترا هسپتال ءَ شت انت.ٹیسٹ کنگ ءَ پد همے گپ دیم ءَ اتک که پروپیسر نواز ءَ همے نوکیں نادراهی که دنیا ءَ شینگ انت همے نادراهی ءَ گپتگ . پروپیسر ءَ ذوت کرنتینا ءِ تها برگ بوت .کرنتینا ءَ ڈاکٹراں لوٹ ات که آ تهنا به بیت ، بلے آئی ءِ لوگ بانک ءَ اڑی کت که من هچ وڑا آئی ءَ ایوکا یل نه دیاں ، هدیجه ءَ ماسکے دئگ بوت که دپ ءُ پونز ءَ به ڈبّ ایت.
پروپیسر نواز سک پریشان ات که من اینچک پهریز کت بلئے انگت منا اے نادراهی ءَ گپت . آئی ءِ لوگ بانک ءَ آ تسله دات ءُ گشت که ” که پریشان مبو هرچی کنت اللّه کنت هرچیز همائی ءِ مرزی ءَ بیت تو پریشان مبو ذوت اللّه تر وش کنت، نادراهی همائی ءَ آؤرتگ هماهے بارت ” . پروپیسرنواز ءَ پدا په زهر وتی لوگ بانک ءِ نیمگ ءَ چارات بلئے اے رندا گشئے آئی زهر کم ترات.روچ گوزان بوت انت پروپیسر نواز ءِ هالت روچ په روچ گنداتر بوان ات . ڈاکٹرباز جهد کنگا ات انت که آئی ءِ جان ءَ رکّینت کت بکن انت . پروپیسر ءِ لوگ بانک انگت وتی لوگ واجه ءَ پانگ ات ، اللّه ءِ کرّا دوا لوٹگا ات . که آئی ءِ لوگ واجه ءَ ذوت وش به کنت .‌آ تهجد ءَ پاداتک اللّه ءِ گور دُواهے کت که ذوت آئی ءِ لوگ واجه وش به بات .آ انگت همے هسپتال ءِ کرنتینا ءِ تها ات انت . شپ ءِ نیم گوستگ ات. آئی ءَ دیست که آئی ءٍ لوگ واجه بسترانی سرا چه پاداتک . مُسّلا هے جیر گیتکگ ءُ سجده ءَ کپتگ ، گریوگاانت ءُ دُوا لوٹگا انت هدیجه یک نیمگے وا سک ابکه ءُ هیران ات ، دومی نیمگا سک گل ات که آئی ءِ لوگ واجه بے دینے بوتگ مروجی راه ءَ اتکگ ءُ نماز ، دُوا ءُ سجده ءَ کپتگ ءُ اللّه ءِ کرّا دُوا لوٹگا انت .پروپیسر نواز ءَ دیست که آئی ءِ لوگ بانک پاداتکگ گڈا گوں آئی ءَ گشتے ” هدیجه بیا نوں تو نماز بوان ، من تهجد ونتگ پدا رندا پجر ءِ بانگ بیت پجر ءِ نماز ءُ واناں ” . هدیجه په مهر وتی لوگ واجه ءِ نیمگا چارات ، گل ءَ چه چم ءِ ارسے ریتک انت پدا تهجد ءِ نماز ءِ وانگ ءَ لگ ات .
سهب ءِ ده بج بوتگ ات کرنتینا ءَ چه ڈن جاک ءُ کوکارے ءِ توار پیداک ات .گشئے دو مردم وت ما وت ءَ مڑّاتگ ات ، یکے زهر گپتگ ات ءُ گشگا ات که ” من ترا نه گشتگ که وتی هیال ءَ یک جاگه لکن ، ٹیسٹاں مدام شری ءِ سرا بچار دگرءِ ٹیسٹ ءَ دگر ءَ مدئے ، اے نوں هالے تو دگرءِ ٹیسٹ دگرےءَ داتگ شوم گوں مردمی ءَ ” .
همے دمان ءَ ڈاکٹرسمیر کرنتینا ءَ پُترت ءُ په پشّلی گشتے ” پهلی لوٹاں پروپیسر ترا اے نالائک ءَ دگرے ءِ رپورٹ داتگ ، تئی ٹیسٹ اش انت واجه مکمل کلیئرانت تئی نادراهی کرونا وائرس ءِ سوب ءَ نه انت ، ترا انچائیں کولگ ءُ زکامے ءَ گپتگ، ردی ءَ ترا دگرے ٹیسٹ رپورٹ دیگ بوتگ” .
اے گپ ءِ اش کنگا پروپیسر نواز ءَ گشئے بودے آؤرت . آئی ءَ سارتیں گینے کش ات کمو برچکنداتے ءُ وتی لوگی هدیجه ءِ نیمگا چاراتے.